松門阻風望廬山有懷李白
作者：郭祥正
朝代：宋

paragraphs: 北風阻船泊湖漘，北望廬阜青無痕。
晴雲自舒仍自卷，白龍欲眠猶宛轉。
秋空漠漠秋氣淺，碧天蘸水如刀剪。
篙師畏浪不敢行，却憶李白騎長鯨。
倒回玉鞭擊鯨尾，錦袍濺雪洪濤裏。
霓光溢目精神閒，終日高歌去復還。
飛流直下三千尺，風吹銀漢落人間。
天送醇醪傾北斗，羣仙吹簫龍鳳吼。
李白一飲還一醉，醉來豈知生死累。
倐然却返玉皇家，不騎鯨魚駕鸞車。
留連自摘蟠桃花，嚼花吐津染朝霞。
不信如今三百載，頑鯨駭浪空相待。